b'\n_START_ARTICLE_\nVilniaus kenesa\n_START_PARAGRAPH_\nVilniaus kenesa \xe2\x80\x93 karaim\xc5\xb3, i\xc5\xa1pa\xc5\xbe\xc4\xafstan\xc4\x8di\xc5\xb3 karaizm\xc4\x85 maldos namai (kenesa) Vilniuje._NEWLINE_Vilniaus kenesa buvo prad\xc4\x97ta statyti 1911 m., 1911 m. spalio 30 d. buvo pa\xc5\xa1ventintas kertinis akmuo. Architektas Michailas Prozorovas. Per dvejus metus i\xc5\xa1kilo sienos ir buvo u\xc5\xbedengtas stogas, ta\xc4\x8diau prasid\xc4\x97jus pirmam pasauliniam karui, kenesos statybos darbai buvo nutraukti. Kenesos statyba buvo atnaujinta 1921 m. ir 1923 m. rugs\xc4\x97jo 9 d. Vilniaus kenesa buvo pa\xc5\xa1ventinta. Soviet\xc5\xb3 okupacijos metu 1949 m. ji buvo u\xc5\xbedaryta, joje \xc4\xafkurtas trestas, v\xc4\x97liau \xe2\x80\x93 geodezijos tarnybos archyvas, gyveno \xc5\xbemon\xc4\x97s. 1989 m. Vilniaus kenesa buvo gr\xc4\x85\xc5\xbeinta karaim\xc5\xb3 bendruomenei. 1993 m. po remonto v\xc4\x97l pa\xc5\xa1ventinta._NEWLINE_Kenesa pastatyta mauri\xc5\xa1ku stiliumi pagal architekto Michailo Prozorovo projekt\xc4\x85. Viduje kenesa padalinta \xc4\xaf tris dalis: pagrindin\xc4\x99 mald\xc5\xb3 sal\xc4\x99 vyrams, galerij\xc4\x85 moterims ir vidur\xc4\xaf. Prie ryt\xc5\xb3 sienos yra mauritani\xc5\xa1kas echalas. Vilniaus kenesa - pati naujausia Lietuvos kenesa.'